*****
ΚΑΝΟΝΙΣΜΟΣ (ΕΟΚ) αριθ. 3351/87 ΤΗΣ ΕΠΙΤΡΟΠΗΣ
της 6ης Νοεμβρίου 1987
για την καθιέρωση ενός μέτρου υπέρ του ισπανικού αραβοσίτου που αποστέλλεται προς την Κοινότητα με τη σύνθεσή της στις 31 Δεκεμβρίου 1985
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90,
Εκτιμώντας:
ότι η κατάσταση της αγοράς του αραβοσίτου στην Ισπανία χαρακτηρίζεται από πλεονάσματα που οφείλονται κυρίως στην εφαρμογή της συμφωνίας μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής που εγκρίθηκε με την απόφαση 87/224/ΕΟΚ του Συμβουλίου (1)·
ότι οι εισαγωγές που πραγματοποιήθηκαν στα πλαίσια της προαναφερθείσας συμφωνίας καθιστούν δύσκολη τη διάθεση του ισπανικού αραβοσίτου, που παραδοσιακά διετίθετο στην εσωτερική αγορά·
ότι ο εντοπισμός της ισπανικής παραγωγής καθώς και οι κανόνες που ρυθμίζουν τις συναλλαγές μεταξύ της Ισπανίας και των κρατών μελών της Κοινότητας, με τη σύνθεσή της στις 31 Δεκεμβρίου 1985, δεν επιτρέπουν τη διάθεση του πλεονάσματος αυτού στα τελευταία αυτά κράτη μέλη·
ότι η χορήγηση ενός ποσού κατά την αποστολή του ισπανικού αραβοσίτου προς τα άλλα κράτη μέλη είναι φύσεως ώστε να διευκολύνει τη ρευστότητα των συναλλαγών στην Κοινότητα και, κατά συνέπεια, να διευκολύνει την κατάσταση της ισπανικής αγοράς του αραβοσίτου· ότι, ωστόσο, η χορήγηση του ποσού αυτού θα μπορούσε να δημιουργήσει εκτροπές του εμπορίου· ότι το μόνο μέσο για να αποφευχθούν τέτοιες εκτροπές συνίσταται στο να περιορισθεί η χορήγηση του εν λόγω ποσού στον αραβόσιτο που αποστέλλεται προς τα άλλα κράτη μέλη με το μέσο μεταφοράς το οποίο, έχοντας υπόψη τον εντοπισμό της ισπανικής παραγωγής, είναι το καταλληλότερο·
ότι προκειμένου να διευκολυνθεί η διοικητική διαχείριση του συστήματος ενδείκνυται να προβλεφθεί η χορήγηση του εν λόγω ποσού στο στάδιο που θα επιτρέπει την αφαίρεσή του από το εξισωτικό ποσό προσχωρήσεως·
ότι θα πρέπει να προβλεφθούν οι διατάξεις με τον υπολογισμό των εργασιών που προκύπτουν από τον παρόντα κανονισμό σύμφωνα με τους μηχανισμούς που προβλέπονται από τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 3183/87 (3)·
ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ποσό 5,38 ECU ανά τόνο, πολλαπλασιαζόμενο με το νομισματικό συντελεστή που αναφέρεται στο άρθρο 6 παράγραφος 3 του κανονισμού (ΕΟΚ) αριθ. 3153/85 της Επιτροπής (4), χορηγείται μετά τη θέση στην κατανάλωση και την εκφόρτωση σε λιμένα της Κοινότητας, με τη σύνθεσή της στις 31 Δεκεμβρίου 1985, αραβοσίτου που υπάγεται στη διάκριση 10.05 Β του κοινού δασμολογίου, ο οποίος μεταφέρεται από την Ισπανία δια θαλάσσης και ανταποκρίνεται, στη χώρα αυτή, στους όρους του άρθρου 9 παράγραφος 2 της συνθήκης.
2. Το ποσό που αναφέρεται στην παράγραφο 1 αφαιρείται από το εξισωτικό ποσό προσχωρήσεως που εφαρμόζεται στο εν λόγω προϊόν, με μοναδικό σκοπό την πληρωμή στον δικαιούχο.
3. Η χορήγηση του ποσού που προβλέπεται στην παράγραφο 1 συνιστά παρέμβαση που αποσκοπεί στη ρύθμιση των γεωργικών αγορών κατά την έννοια του άρθρου 1 παράγραφος 2 στοιχείο β) του κανονισμού (ΕΟΚ) αριθ. 729/70.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στα προϊόντα που τίθενται στην κατανάλωση πριν από την 1η Ιανουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Νοεμβρίου 1987.